NARIADENIE KOMISIE (ES) č. 1608/2005
z 30. septembra 2005,
ktorým sa mení a dopĺňa nariadenie (EHS) č. 3149/92, ktorým sa stanovujú podrobné vykonávacie pravidlá pre dodávky potravín z intervenčných zásob v prospech najodkázanejších osôb v Spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3730/87 z 10. decembra 1987, ktorým sa stanovujú všeobecné pravidlá pre dodávky potravín z intervenčných zásob organizáciám povereným ich rozdelením najodkázanejším osobám v Spoločenstve (1), a najmä na jeho článok 6,
keďže:
(1)
V článku 4 nariadenia Komisie (EHS) č. 3149/92 (2) sa určujú podrobné pravidlá výzvy na predkladanie ponúk na organizáciu dodávok do členských štátov, ktoré sa zúčastňujú na činnosti Spoločenstva, ktorej cieľom je rozdelenie potravín z intervenčných zásob v prospech najodkázanejších osôb.
(2)
Produkty, ktoré treba stiahnuť z intervenčných skladov v rámci ročného plánu, sa môžu dodať nespracované alebo spracované na účely výroby potravín, alebo sa môžu stiahnuť ako platba za dodávku alebo výrobu získaných potravín na trhu Spoločenstva. V poslednom prípade je potrebné spresniť disponibilné produkty v intervenčných skladoch, ktoré sa môžu stiahnuť ako platba za výrobu obilninových a mliečnych výrobkov.
(3)
S cieľom lepšie vyhovieť potrebám charitatívnych organizácií a s cieľom rozšíriť sortiment dodaných potravín je potrebné spresniť, že produkty pochádzajúce z intervenčných skladov sa môžu za určitých podmienok včleniť do iných produktov na účely výroby potravín.
(4)
V súlade s článkom 47 ods. 1 nariadenia Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (3) verejná intervencia v sektore hovädzieho a teľacieho mäsa ako stály nástroj podpory trhu od 1. júla 2002 neexistuje. Je preto potrebné prispôsobiť nariadenie (EHS) č. 3149/92 tejto novej situácii.
(5)
V dôsledku toho je potrebné zmeniť a doplniť nariadenie (EHS) č. 3149/92.
(6)
Opatrenia stanovené v tomto nariadení sú v súlade so stanoviskom príslušných riadiacich výborov,
PRIJALA TOTO NARIADENIE:
Článok 1
Nariadenie (EHS) č. 3149/92 sa mení a dopĺňa takto:
1.
Článok 4 sa mení a dopĺňa takto:
a)
v odseku 1 písm. b) sa tretí pododsek nahrádza týmto:
„Avšak v prípade, že ryža nie je v intervenčných skladoch k dispozícii, Komisia môže povoliť stiahnutie obilnín z intervenčných skladov ako platbu za dodávku ryže a výrobkov z ryže získaných na trhu.“;
b)
v odseku 2 písm. a) sa za tretí pododsek vkladá nasledujúci pododsek:
„V prípade uvedenom v druhom pododseku tretej zarážke a v prípade, že sa dodávka týka ryže alebo výrobkov z ryže výmenou za obilniny stiahnuté z intervenčných skladov, výzva na predkladanie ponúk spresňuje, že produktom, ktorý sa má stiahnuť, je daná obilnina v držbe určitej intervenčnej agentúry.“;
c)
odsek 2a sa nahrádza týmto textom:
„2a. Produkty pochádzajúce z intervencie sa môžu začleniť alebo pridať k ďalším produktom získaným na trhu na účely výroby potravín, ktoré sú potrebné na splnenie plánu. V takýchto prípadoch produkty, ktoré pochádzajú z intervenčných skladov, musia predstavovať najmenej 40 % čistej hmotnosti potraviny, ktorú je potrebné dodať.
V prípade uvedenom v prvom pododseku výzva na predkladanie ponúk výslovne obsahuje poznámku, že produkty pochádzajúce z intervenčných skladov musia povinne predstavovať najmenej 40 % čistej hmotnosti potraviny, ktorú treba dodať.“
2.
Článok 5 ods. 1 druhý pododsek sa zrušuje.
3.
Príloha sa zrušuje.
Článok 2
Toto nariadenie nadobúda účinnosť 1. októbra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. septembra 2005